Ангел Попов
Раковина

chitanka.info

Сърце, останало само,

замръзнало и вкаменено,

ти живо нявга си било,

сега си мъртво, но нетленно.

Ухото щом те доближи

на вечно живата вселена,

кръвта започва да шуми

отново в тебе съживена.

Заслушам ли се в този шум,

напрегнал слух, долавям ясно,

въпросите на моя ум

повторени от теб стогласно.

Аз чакам отговор, сърце!

Живот и смърт какво са — зная,

но кой разпъна тез ръце

протегнати от мен в безкрая?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.